अखानायै फुङावनो सिरि मोनदोंब्लाबो थुफ्राया सिखाराखै। बिसोना सायावनो गोलैसोनानै बियो गलानि दाहारखौ माबोरै सुख’नो बेखौसो सानगासिनो दं। ‘दिनै सानसेल’सै…गाबोननो गलानि से  रोजा जौनै रां दाहारखौ सुख’जोबनांगौ। खोथा होनानै खोथाखौ लाखिनो हायाब्ला बेसेबां लाजिथाव बाथ्रा। लाजिनायखौबो दोनथ’दो…,गोसोखौनो गोजोना गोजोना मोनगोन। सानफ्रोमबो बे गलानिफ्रायनो लायनानै जाफैबाय थाग्रा, नुब्लानो मोजां-गाज्रि खौरां लालायग्रा गला बिगोमा आदाखौ आं बोरै फोथायखेबस’ खालामनो हानो ? बे निदाननि समाव आं बिखौ थगायोब्ला, होनाय जबानखौ लाखिनो हायाब्ला बेसेबां दुखुनि बाथ्रा!’ खाफाल सायाव आखाइ फारनैखौबो दोननानै हांमा सुरै सुरै सानबाय थायो थुफ्राया बिसोना सायावनो। साना जौलाय लांब्लाबो थुफ्राया दिनै बिसोनाखौ एंगारनो हायाखै। बिसि लम्बारि आरो बिबोनां रैमालिहा फुंनि दाइन गु बाजियावसो सिखारनाय हुदा दंखायो। बिसोरनि खोथायानो आलादा… जेबो साननांगौबो गैया, मावनांगौबो गैया। खालि आलो आलो मोनजाब्लानो जाबाय। नाथाय थुफ्राहा नखरखौ मोजाङै सालाय लांनांगौनि गिलिर बिबान दं। बिसोनायावनो सानजौजाफा गोलैनानै थानो बिहा सम गैया। गलानि दाहारखौ सुख’नायनि राहा सानबाय थानायावसो थुफ्राया दिनै सिखारद’वाखैमोन।   दसे उनाव माखौबा गोसोखांनानै बियो हारसिंनो मिनिस्लु मिनिस्लु जानो हमबाय। बिसोनानिफ्राय दुबफुं सिखारनानै मोखांफोर सुखां-आरिखां गस्ला-पेन्ट गाननानै हाखुदाखु गाव मावहैबाय थाग्रा माहाजोननि न’आव बियो ओंखारलांबाय।